अजलन शाह में पाकिस्तान से हारा भारत  
दूसरे हाफ में आठ मिनट में तीन गोल गंवाने वाली भारतीय टीम को अजलन शाह कप में पाकिस्तान ने 3-1 से हरा दिया।
दूसरे हाफ में आठ मिनट में तीन गोल गंवाने वाली भारतीय टीम को अजलन शाह कप में बुधवार को पाकिस्तान ने 3-1 से हरा दिया। इसके साथ ही भारत का अपने इस चिर प्रतिद्वंद्वी पर लगातार चार जीत का सिलसिला भी टूट गया।  विश्व चैम्पियन आस्ट्रेलिया को ड्रा पर रोकने वाली भारतीय टीम का डिफेंस आज बुरी तरह चरमरा गया। पहले हाफ में रूपिंदर पाल सिंह के गोल की बदौलत बढत बनाने वाली भारतीय टीम ने दूसरे हाफ में आठ मिनट के भीतर तीन गोल गंवाए। पाकिस्तान के लिए मोहम्मद उमर भुट्टा (49वां मिनट), कप्तान मोहम्मद इमरान (56वां मिनट) और अनुभवी ड्रैग फ्लिकर सोहेल अब्बास (57वां मिनट) ने गोल किए।  इसके साथ ही पाकिस्तान पर लगातार जीत का पिछले साल से चला आ रहा सिलसिला भी टूट गया। भारत ने पिछले साल फरवरी मार्च में दिल्ली में हुए विश्व कप के लीग मैच में, अजलन शाह कप, अक्तूबर में दिल्ली राष्ट्रमंडल खेल और नवंबर में ग्वांग्झू एशियाई खेलों के लीग मैच में पाकिस्तान को हराया था।  इस जीत के बाद पाकिस्तान तीन जीत और दो हार के साथ प्लेऑफ की दौड़ में बना हुआ है। भारतीय टीम ने दक्षिण कोरिया से पहला मैच हारने के बाद ब्रिटेन और मलेशिया को हराया जबकि आस्ट्रेलिया को ड्रॉ पर रोका था। पाकिस्तान के खिलाफ मैच के पहले हाफ में भारत ने दबदबा बनाए रखा। उसे 14वें मिनट में पहला पेनल्टी कार्नर भी मिला। इस पर धनंजय महाडिक के रिबाउंड शाट को शिवेंद्र सिंह ने गोल के भीतर डाला। अंपायरों ने हालांकि गोल को अमान्य करार दिया।  भारत ने 21वें मिनट में एक और पेनल्टी कार्नर जुटाया और फार्म में चल रहे रूपिंदर सिंह ने इसे गोल में बदलकर भारत को बढ़त दिलाई। पाकिस्तान को 25वें मिनट में पहला पेनल्टी कार्नर मिला लेकिन विश्व रिकार्डधारी सोहेल का शाट गोल के बाहर से निकल गया। पहले हाफ से दो मिनट पहले भारत को एक और पेनल्टी कार्नर मिला लेकिन रूपिंदर के शाट को इमरान शाह ने बखूबी बचा लिया। पहले हाफ में भारत ने 1-0 से बढ़त बना ली। दूसरे हाफ में हालांकि कहानी पूरी तरह बदल गई। पाकिस्तान की अनुभवी तिकड़ी शकील अब्बासी, रेहान बट और वसीम अहमद ने बेहतरीन मूव बनाते हुए भारतीय डिफेंस पर दबाव बनाया। कुछ ही मिनटों में भारतीय डिफेंस बुरी तरह चरमरा गया और बढ़त बनाने के बाद गोल गंवाने की पुरानी आदत एक बार फिर देखने को मिली।  पाकिस्तान के लिए बराबरी का गोल 49वें मिनट में उमर भुट्टा ने किया। गुरबाज सिंह और दिवाकर राम ने डिफेंस में ढिलाई की और गोलकीपर एड्रियन डिसूजा को चकमा देते हुए भुट्टा ने यह गोल दाग दिया। इसके सात मिनट बाद पाकिस्तान को दूसरा पेनल्टी कार्नर मिला। सर्कल के भीतर से मोहम्मद रिजवान के शाट पर गेंद रूपिंदर के पैर पर लगी और पाकिस्तान को पेनल्टी कार्नर मिल गया। इसे कप्तान मोहम्मद इमरान ने गोल में बदलकर टीम को बढ़त दिला दी। अगले ही मिनट भारत ने एक और पेनल्टी कार्नर गंवाया। इस पर सोहेल का निशाना इस बार ठीक लगा और पाकिस्तान को 3-1 की बढ़त मिल गई।  तीन गोल गंवाने के बाद भी भारतीयों ने जवाबी हमले तेज नहीं किए। दूसरे हाफ में मिडफील्ड में कोई खिलाड़ी नजर नहीं आ रहा था और डिफेंस भी तितर बितर था। पाकिस्तान को 63वें और 66वें मिनट में फिर पेनल्टी कार्नर मिले लेकिन डिसूजा ने सोहेल और इमरान के शाट को गोल में तब्दील नहीं होने दिया। आखिरी सीटी बजने से 23 सेकंड पहले भारत को पेनल्टी कार्नर मिला लेकिन यह गोल में नहीं बदला जा सका। भारत को अब कल न्यूजीलैंड से खेलना है जबकि पाकिस्तान का सामना 14 मई को मलेशिया से होगा।